Amanzimtoti-skietery: Slagoffer se naam bekendDie toneel van Woensdag se skietery. Foto: Netcare 911 Die polisie het Donderdag die naam bekend gemaak van ŉ man wat Woensdagmiddag in Amanzimtoti verskeie kere in sy voertuig geskiet is. Kol. Vincent Mdunge, ŉ polisiewoordvoerder van KwaZulu-Natal, het aan Maroela Media gesê die slagoffer se naam is Philakufanele Langa, ŉ 43-jarige taxibaas van Folweni. “ŉ Verdagte het met ŉ hoëkaliber-vuurwapen op Langa losgebrand terwyl hy bestuur het,” het Mdunge gesê. “Die voorval het omstreeks 14:50 in Prospectonweg plaasgevind. Die motief vir die moord is nog nie in dié stadium bekend nie. Die provinsie se taxigeweld-eenheid ondersoek ŉ saak van moord. Niemand is nog in verband met die voorval in hegtenis geneem nie.” Maroela Media het vroeër vandag berig die man was reeds dood toe paramedici by die toneel opgedaag het. Verkeer is ontwrig in die gebied terwyl die polisie die toneel ondersoek en opgeruim het.